Drie bedrieërs by WEF in Kaapstad aangekeerDrie mans is Donderdag by die Wêreld- Ekonomies Forum (WEF) in Kaapstad in hegtenis geneem nadat hulle toegang wou bekom met akkreditasiekaarte wat nie aan hulle behoort nie. “Al drie persone is ondervra en word beskuldig van die oortreding van artikel 18(3) van die Wet op Veiligheid by Sport- en Ontspanningsgeleenthede, en dit is om in die besit te wees van ŉ akkreditasiekaart wat die persoon nie magtiging gee om só gebied te betree nie,” het kapt. FC van Wyk, woordvoerder van die polisie, gesê. “Die mans sal binnekort in die Kaapstadse landdroshof verskyn.” Meer as 1 200 wêreldleiers, politici, akademici, sakelui, nasionale- en internasionale media woon tans die 25ste Wêreld- Ekonomiese Forum (WEF) oor Afrika by Kaapstad se Internasionale Konvensiesentrum (CTICC) by. Vanjaar se tema is “Then and Now: Reimagining Africa’s Future”. WEF duur nog tot Saterdag voort.